فرانز كافكا

فرانز كافكا – Franz Kafka – (پراج، 3 يوليه 1883 – كيرلينج (النمسا)، 3 يونيه 1924)، اديب تشيكى يهودى كتب باللغه الألمانى روايات و مقالات، و كان له اسلوب كتابى فريد بتطغى عليه العبارات الطويله المعقده التركيب لكن واضحه ودقيقه جداً، ومواضيع مميزه عن عالم حقيقى لكن فى نفس الوقت مليان أحلام و كوابيس وصراعات نفسيه داخليه بتعبر عن قلق وعزلة انسان القرن العشرين وتهميشه وتحجيمه.

حياة كافكا الخارجيه و إتصاله بالمجتمع اللى حواليه كانو عاديين جداً بعكس شخصيات رواياته اللى كات محاصره إجتماعى وعايشه فى كوابيس وصراعات داخليه بتحاول انها تتخلص منها. كافكا إتولد فى عيله يهوديه مش متزمته وعاش عادى ودخل جامعه براغ ودرس فيها الحقوق واشتغل فى شركة تأمين. الصراعات النفسيه و الكوابيس اللى ظهرت فى رواياته وقصصه كات مرتبطه بعلاقته بأبوه المتسلط وعلاقاته العاطفيه الفاشله وشغله الممل فى مكاتب التأمين.

كافكا مانشرش مؤلفات كتيره فى حياته و أعظم رواياته زى " المحاكمه Der Prozess " و " القلعة Das Schloss " اتنشروا سنة 1925 و 1926 بعد وفاته وده كان بفضل صاحبه المقرب "ماكس برود" اللى ما حرقهومش زى كافكا ماكان وصاه. لكن نسخ مؤلفاته اتعرضت للحرق على إيد هتلر والنازى بعد كده.

"المحاكمه" (اتنشرت 1925) و "القلعة" (اتنشرت 1926) و "امريكا" (اتنشرت 1927) و "التناسخ" (1916) و "طبيب القريه" (1919) بيعتبروا أهم رواياته وقصصه.

اتوفى كافكا سنة 1924 بمرض السل و هو عنده 41 سنه.

كافكا بيعتبر من أحسن كتاب الروايه القصيره اللى كتبوا بالألمانى و كمان على مستوى الادب العالمى.

 من مؤلفاته 
 المحاكمة
 القلعة
 امريكا
 التناسخ
 الغائب
 طبيب القريه
 ابحاث عن الكلب
 فنان الجوع
 الحكم
 يوميات فرانز كافكا (حررها صاحبه ماكس برود)

 مصادر 

 الموسوعة الثقافية ، مؤسسة فرانكلين للطباعة والنشر، القاهرة - نيو يورك 1972
 The New Encyclopædia Britannica, Micropædia, H.H. Berton Publisher, 1973-1974
 The New Encyclopædia Britannica, Macropædia, H.H. Berton Publisher, 1973-1974

تصنيف:كتاب تشيكيين
تصنيف:كتاب يهود
تصنيف:مواليد 1883
تصنيف:وفيات 1924
تصنيف:روائيين
تصنيف:متعلمين فى جامعة كارلوڤا